Καλοκαίρι είπαμε να πάμε διακοπές, να ασχοληθούμε μόνο με τις παραλίες, αλλά…

15.600.000€, δεκαπέντε εκατομμύρια εξακόσιες χιλιάδες ευρώ (το γράφουμε και ολογράφως μήπως και το χωνέψουμε ευκολότερα). Δύσκολα βέβαια, για αυτό πήραμε τα μάτια μας από την θάλασσα… και το αναλύουμε λιγάκι:

Αντικείμενο του διαγωνισμού και της σύμβασης του «εμβληματικού» αυτού έργου, με αναθέτουσα αρχή το Εθνικό Δίκτυο Έρευνας & Τεχνολογίας – Ε.Δ.Ε.Τ. Α.Ε. (εδώ η ανάθεση) είναι η συλλογή και επεξεργασία των δεδομένων πώλησης ημερήσιου και περιοδικού τύπου, για τη Γενική Γραμματεία Ενημέρωσης και Επικοινωνίας.

Ο Αναπληρωτής Υπουργός Οικονομίας και Ανάπτυξης, Αλέξης Χαρίτσης, δήλωσε: «Είμαστε αποφασισμένοι να στηρίξουμε τη μετάβαση στην ψηφιακή εποχή. Η θέσπιση κανόνων και στο χώρο του Τύπου αποτελεί προτεραιότητα για την Κυβέρνηση. Η πλήρης διαφάνεια είναι βασική προϋπόθεση της Ενημέρωσης». Πιο συγκεκριμένα, με την εν λόγω απόφαση, η οποία δημοσιεύτηκε στην Εφημερίδα της Κυβερνήσεως, καθορίζονται οι τεχνικές προδιαγραφές εφαρμογής του μέτρου, η διαδικασία διανομής, πώλησης και επιστροφής τους, όπως και το πλαίσιο ελέγχου και επιβολής των προστίμων. Στην ΚΥΑ γίνεται, επίσης, αναφορά στον τρόπο συγκέντρωσης και δημοσιοποίησης των στοιχείων κυκλοφορίας εφημερίδων και περιοδικών. Η υλοποίηση του έργου έχει ενταχθεί στο Πρόγραμμα Δημοσίων Επενδύσεων (ΠΔΕ) 2018, με προϋπολογισμό 15,6 εκατ. ευρώ. Στο αμέσως προσεχές διάστημα… (σημείωση Cgr: έκανε ένα εξάμηνο) αναμένεται η δημοσίευση του τεύχους της προκήρυξης του διαγωνισμού, η σύνταξη του οποίου έχει ολοκληρωθεί. (Φεβ 2018: ) Ο Υπουργός Ψηφιακής Πολιτικής, Τηλεπικοινωνιών και Ενημέρωσης, Νίκος Παππάς, ανέφερε σχετικά: «Η καθιέρωση του barcode στον έντυπο Τύπο θα διασφαλίσει τη διαφάνεια στις κυκλοφορίες εφημερίδων και περιοδικών, θα καταστήσει πιο δίκαιη τη διανομή της δημόσιας διαφημιστικής δαπάνης και θα οδηγήσει στην πάταξη πρακτικών αθέμιτου ανταγωνισμού και φαινομένων φοροδιαφυγής. Τύπος με “καπέλα” δεν μπορεί να υπάρχει. Καθώς για εμάς δεν μπορεί να “καπελώνεται” ούτε η ισονομία ούτε η Ελευθεροτυπία». Επίσης το άρθορ 18 του ν.4487/2017 προβλέπει αναλυτικά: «1. Καθιερώνεται υποχρεωτικά για όλες τις έντυπες εκδόσεις των περιοδικών και εφημερίδων, περιοδικού και ημερήσιου τύπου, ειδική σήμανση γραμμωτού κώδικα, στην οποία περιλαμβάνεται και ο Διεθνής Μοναδικός Αριθμός Σειρών που χρησιμοποιείται για την καταγραφή των περιοδικών εκδόσεων (ISSN). 2. Κατά τη διανομή, πώληση και επιστροφή εντύπων ημερήσιου και περιοδικού τύπου από τυπογραφεία, επιχειρήσεις πρακτορείων εφημερίδων και περιοδικών, καθώς και από επιχειρήσεις πώλησης εφημερίδων και περιοδικών διενεργείται ηλεκτρονική σάρωση της ανωτέρω ειδικής σήμανσης γραμμωτού κώδικα και πιστοποιείται η ποσότητα των φύλλων ή των τευχών. 3. Με κοινή απόφαση των Υπουργών Οικονομικών και Ψηφιακής Πολιτικής, Τηλεπικοινωνιών και Ενημέρωσης επιβάλλεται στους παραβάτες των ανωτέρω διατάξεων, πρόστιμο ανά παράβαση ύψους χιλίων (1.000) έως δέκα χιλιάδων (10.000) ευρώ, ανάλογα με τον τζίρο της επιχείρησης, τη συχνότητα και το είδος της παράβασης. 4. Με κοινή απόφαση των Υπουργών Οικονομίας και Ανάπτυξης, Ψηφιακής Πολιτικής, Τηλεπικοινωνιών και Ενημέρωσης και Οικονομικών καθορίζονται οι τεχνικές προδιαγραφές, η διαδικασία διανομής, πώλησης και επιστροφής των εντύπων, η διαδικασία ελέγχου και επιβολής των προστίμων, η διαδικασία συγκέντρωσης και δημοσιοποίησης των στοιχείων κυκλοφορίας των εντύπων, καθώς και κάθε άλλο διαδικαστικό ή τεχνικό θέμα για την εφαρμογή του άρθρου αυτού. 5. Τα πρακτορεία τύπου υποχρεούνται να αποστέλλουν εβδομαδιαίως στη Διεύθυνση Εποπτείας Μέσων Ενημέρωσης του Υπουργείου Ψηφιακής Πολιτικής, Τηλεπικοινωνιών και Ενημέρωσης, αναλυτική κατάσταση ποσοτικών στοιχείων διανομής, επιστροφών και πωλήσεων των περιοδικών και των φύλλων των εφημερίδων, περιοδικού και ημερήσιου τύπου, όπως αυτά αποτυπώνονται στα έντυπα εκκαθαρίσεων που εκδίδουν προς τις εφημερίδες και τα περιοδικά. 6. Η ειδική σήμανση γραμμωτού κώδικα θα τεθεί σε λειτουργία έως 31.5.2018.» (Cgr: Εδώ γελάστε κανά πεντάλεπτο γιατί οι νόμοι ψηφίζονται για να μην εφαρμόζονται και περιλαμβάνουν πάντα ανεφάρμοστα χρονοδιαγράμματα στις προβλέψεις τους. Επίσης τεράστια εντύπωση μας προκάλεσε ότι πουθενά στον τύπο δεν βρήκαμε κάποιο είδος σχολιασμό ή κριτική για τον νόμο και την εφαρμογή του.)

Οπως πολύ σωστά επεσήμανε χτες ο κ. Δ. Σπινέλλης (στο Twitter @DSpinellis) : «Επιπλέον, αναρωτιέμαι σε ποιες άλλες δημοκρατικές χώρες χρησιμοποιεί η κυβέρνηση «Πληροφοριακό σύστημα Παρακολούθησης κυκλοφορίας εντύπων»; Επόμενο έργο «Πληροφοριακό σύστημα Παρακολούθησης Διαδικτύου»;«

ο Σκοπός του εμβληματικού έργου…

Ως σκοπός του έργου από την επίσημη διακύρηξη αντιγράφουμε τα κύρια σημεία:

την ανάπτυξη κεντρικού πληροφοριακού συστήματος, το οποίο θα διαχειρίζεται η ΓΓΕΕ. Σε αυτό το σύστημα θα συγκεντρώνονται με επιγραμμικό (on-line) τρόπο και αμελλητί όλα τα απαραίτητα δεδομένα πώλησης ημερήσιου και περιοδικού τύπου. Επίσης, το σύστημα θα παρέχει αναφορές, στατιστικά στοιχεία και θα διαθέτει λειτουργικότητα επιχειρηματικής ευφυΐας (BI). Τα στοιχεία πωλήσεων (και οποιαδήποτε άλλα επιθυμεί η ΓΓΕΕ) θα μπορούν να διατίθενται και δημόσια στους πολίτες μέσω του Διαδικτύου. την ανάπτυξη εφαρμογής λογισμικού για φορητή υπολογιστική συσκευή τύπου tablet και PDA , η οποία θα επιτρέπει στα σημεία πώλησης: να καταχωρίζουν τις παραγγελίες τους για ημερήσιο και περιοδικό τύπο, να σαρώνουν το γραμμωτό κώδικα των εντύπων κατά την παραλαβή, πώληση και επιστροφή τους και να βλέπουν στατιστικά στοιχεία για τις πωλήσεις τους. Η εφαρμογή αυτή θα αποστέλλει στο ως άνω κεντρικό πληροφοριακό σύστημα της ΓΓΕΕ όλα τα παραπάνω. την προμήθεια δέκα χιλιάδων (10.000) ασύρματων φορητών υπολογιστικών συσκευών τύπου tablet με δυνατότητα σύνδεσης σε δίκτυο κινητής τηλεφωνίας 3G/4G. την προμήθεια δέκα χιλιάδων (10.000) ασύρματων φορητών σαρωτών γραμμωτού κώδικα, οι οποίοι θα διασυνδέονται ασύρματα με τις ως άνω φορητές υπολογιστικές συσκευές τύπου tablet. την προμήθεια τριακοσίων (300) ασύρματων φορητών υπολογιστικών συσκευών χειρός τύπου PDA με ενσωματωμένο σαρωτή γραμμωτού κώδικα και δυνατότητα σύνδεσης σε δίκτυο κινητής τηλεφωνίας 3G/4G. την προμήθεια δέκα χιλιάδων τριακοσίων (10.300) συνδέσεων δεδομένων κινητής τηλεφωνίας 3G/4G για 36 μήνες η κάθε μια κατά μέσο όρο. τη διανομή των ως άνω συσκευών και συνδέσεων στους τελικούς δικαιούχους τους, κατά τη διάρκεια των ενημερωτικών-εκπαιδευτικών ημερίδων και επικουρικά μέσω υπηρεσιών ταχυμεταφοράς. την παροχή υπηρεσιών εκπαίδευσης στους τελικούς χρήστες των ως άνω συσκευών και λογισμικού. την παροχή υπηρεσιών απομακρυσμένης υποστήριξης με τη μορφή του γραφείου αρωγής χρηστών στους τελικούς χρήστες των ως άνω συσκευών και λογισμικού.

Προσφορά δεν μπορείς να δώσεις για μεμονωμένο είδος, πάει πακέτο, λόγο της «πολυπλοκότητας του έργου» (όπως λέει και το τραγούδι πάμε πακέτο…)

Άρα μετάφραση: η Γενική Γραμματεία Ενημέρωσης και Επικοινωνίας θα μοιράσει περίπου 10.000 Tablet και 10.000 ασύρματα Bluetooth Barcode Scanner μαζί με 10.000 συνδέσεις κινητής τηλεφωνίας 36μηνης διάρκειας, θα εκπαιδεύσει και θα παραδώσει δωρεάν όλα τα παραπάνω στους πράκτορες και σημεία πώλησης εντύπων π.χ. περίπτερα (εφημερίδων-περιοδικών), το όλο έργο θα διαρκέσει 46 μήνες (4 χρόνια!) για να πετύχει καταγραφή των πωλήσεων όλων αυτών… δηλαδή στατιστικά; ποια εφημερίδα πουλάει και πόσες εφημερίδες αγοράζει ο Ελληνικός Λαός; Να υποθέσουμε επίσης ότι τα περίπτερα δεν διαθέτουν free WiFi; (για αυτό πάμε 4G)

Σκοπιμότητα του «εμβληματικού έργου» κατά την Διακύρηξη

Πάλι μέσα από την διακύρηξη σελ. 58 :

Με το άρθρο 18 του Ν.4487/2017 καθιερώνονται οι υπόχρεοι και η διαδικασία εφαρμογής του καθώς καθίσταται υποχρεωτική η ηλεκτρονική σάρωση των εντύπων κατά τα στάδια της εκτύπωσης, της διανομής, της πώλησης και της επιστροφής τους.

Οι πωλήσεις των εντύπων (εφημερίδες και περιοδικά) από τα σημεία πώλησης έως σήμερα δεν είναι εφικτό να ελεγχθούν, λόγω της μη ύπαρξης ενός κεντρικού συστήματος διαχείρισης της κυκλοφορίας όλων των εντύπων. (άρα γιατί να μην φτιάξουμε ένα κρατικό; 🙂 αφού το λέει… ο νόμος του 2017)

Με την λειτουργία του συστήματος θα προκύψουν τα ακόλουθα οφέλη:

– Δημιουργία αξιόπιστων στοιχείων κυκλοφορίας των εντύπων διαθέσιμα δημόσια για όποια χρήση

– Ενίσχυση της διαφάνειας στην κυκλοφορία του Τύπου

– Στατιστικά αναλυτικά στοιχεία για την κυκλοφορία πανελλαδικά (διασπορά ανά περιοχή κλπ)

Επισημαίνεται ότι το ίδιο σύστημα θα μπορεί να αξιοποιηθεί ως έχει και για την συλλογή και επεξεργασία των στοιχείων της κυκλοφορίας των περιφερειακών εντύπων, άμεσα μετά την σχετική νομοθετική ρύθμιση (και άλλη ρύθμιση).

Με λίγα λόγια ο σκοπός:

Θα φτιάξουμε ένα κρατικό σύστημα (ή μήπως σοβιετικό;) παρακολούθησης, για το πόσα έντυπα πωλούνται και που… και αυτό θα το φτιάξουμε το 2018 που πλέον ο έντυπος τύπος είναι στην δύση του και πεθαίνει* (μήπως γιατί στον πλανήτη υπάρχει διαδίκτυο;) και μάλιστα θα δαπανήσουμε 15+ εκατομμύρια ευρώ; και το χαρακτηρίζουμε και «εμβληματικό ψηφιακό έργο».

* Για το πεθαίνει, αν κάποιος το θεωρεί υπερβολικό:

Δεν θα αναλύσουμε, ούτε θα κριτικάρουμε τις τεχνικές προδιαγραφές, δεν υπάρχει ουσία. Το φορητό Barcode Scanner είναι ένα μικρό αυτόνομο της σειράς CipherLab 1600 (σχετικά ακριβή λύση συγκρινόμενη με τα υπόλοιπα υλικά), τα Tablet είναι απλά παρωχημένα Android 7″ 1280Χ720 3G/4G τετραπύρηνα για MLS τα κόβουμε (ποιος επιλέγει σήμερα τετραπύρηνα 7άρια tablet ούτε για παιδιά!). Πόσο κοστίζουν όλα αυτά; Μαζί με τα 3 χρόνια συνδρομή κινητής με δεδομένα εκτιμούμε περίπου στα (150+50+150=) 400€ Χ 10000 τεμ.= 4.000.000€… Να υποθέσουμε ότι ο υπόλοιπος προυπολογισμός αφορά υπηρεσίες και λογισμικό; ποιο λογισμικό; την web πλατφόρμα που ζήτημα να έχει κόστος υλοποίησης ένα πενταψήφιο budget;

Οι προδιαγραφές θυμίζουν περισσότερο έναν πρόχειρο διαγωνισμό παρά έναν διεθνή… Είναι πρόχειρες, τα βασικά στοιχεία τους γράφτηκαν ένα απόγευμα σε μια κόλλα χαρτί. Τουλάχιστον κ. Υπουργέ, ας τους κάνατε δωράκι ένα απλό φθηνό laptop με απλό barcode πιστόλι τα ίδια χρήματα θα κόστιζε… θα βάζανε και την κανονική τους μηχανογράφηση ή δώστε τους δώρο καμία ειδική ταμειακή συνδεδεμένη με barcode περισσότερο χρήσιμη θα ήταν και φθηνότερη… άσε που δεν θα απαιτούσε εκπαίδευση.

Η ουσία βέβαια βρίσκεται στο γιατί; Γιατί; δεν ανακοινώνει μια απλή διάταξη το Υπουργείο Ψηφιακής Πολιτικής και Επικοινωνιών και ο κ. Παππάς; Ας δημιουργηθεί για παράδειγμα μια απλή ψηφιακή πλατφόρμα στην οποία εκδότες, τυπογράφοι, πρακτορεία και περίπτερα απλά να συμπληρώνουν τι πουλήσανε (τεμάχια και ποσά) και σύμφωνα με αυτά να γίνεται μια απλή διασταύρωση και στα οικονομικά στοιχεία τους (λέγε με TaxisNet). Παράλληλα όλες οι συναλλαγές να γίνονται υποχρεωτικά τραπεζικά για να διασφαλίζεται η εικονικότητα τιμολογίων (δωρεάν και σίγουρα πράγματα). Πρέπει να στηθεί ολόκληρο φαραωνικό μηχανογραφικό «επιγραμμικό (on-line) σύστημα (sic)» που «συγκεντρώνει αμελλητί δεδομένα (sic)» και μάλιστα με δωρεάν εξοπλισμό στα περίπτερα… και στα σημεία διακίνησης ενός εμπορικού κατά τα άλλα δικτύου;

Διακίνηση ενός εμπορικού προιόντος γίνεται, μεθαύριο δηλαδή θα κάνουμε ένα πληροφοριακό σύστημα παρακολούθησης του γάλακτος, ένα για τα λαχανικά ή τον αριθμό των συνδέσεων κινητής; Μήπως ένα νέο πληροφοριακό σύστημα παρακολούθησης του internet; Μήπως και ένα πληροφοριακό σύστημα των ενημερωτικών sites; Γιατί όχι και ένα πληροφοριακό σύστημα παρακολούθησης του facebook και ένα αντίστοιχο για το twitter; Γιατί να σταματήσουμε μόνο εκεί; Ας μετράμε και το μέγεθος της ηλιθιότητας των πολιτικών ειδήσεων; Ψηφιοποίηση παντού!

Πως θα λειτουργεί το σύστημα;

Στο πληροφοριακό σύστημα όπως αναφέρει η διακύρηξη (σελ. 61-62), αναλυτικά θα παρακολουθούνται:

Ο εκδότης που θα μπαίνει και θα λέει ότι θα εκδόσει π.χ. 1000 τεμάχια από την εφημερίδα του και θα τα συμπληρώνει στην πλατφόρμα

Ο τυπογράφος που θα βλέπει πόσα τεμάχια ζήτησε ο εκδότης και θα τα εκτυπώνει τα 1000 τεμάχια βάζοντας και barcode στα έντυπα (φοβερή καινοτομία), επίσης θα παρακολουθεί και πόσα έντυπα επιστράφησαν…

Ο διακινητής πρακτορείο θα βλέπει πόσα τεμάχια τύπωσε ο τυπογράφος και βλέπει πόσα θέλουν οι πωλητές του… άρα κανονίζει να διακινήσει τα 1000 τεμάχια

Ο πωλητής πρακτορείο τύπου , θα βάζει τις παραγγελίες του και θα διαχειρίζεται τις πωλήσεις του και τις επιστροφές του με τα δωρεάν tabletάκια και τα δωρεάν barcode για να πουλάει και να παραγγέλνει τα έντυπα και τις επιστροφές του.

Η ΓΓΕΤ θα έχει τα στατιστικά της και θα ξέρει σίγουρα ποια είναι η κυκλοφορία των εντύπων….

Πραγματικά καινοτόμο το barcode, τόσο παγκόσμια πρωτότυπο που δεν έχουμε ακούσει για άλλο τέτοιας σύλληψης εβληματικό πληροφοριακό σύστημα. Πρόκειται για μια καθετοποιημένη μηχανογραφική λύση για όλο το κύκλωμα των εμπλεκομένων (εκδότες, τυπογράφους, πρακτορεία διακίνισης, περίπτερα, παιδιά που μοιράζουν εφημερίδες κ.ο.κ.). Η τέταρτη εξουσία επιτέλους αποκτά έλεγχο μηχανογραφικά. Βέβαια οι υπόλοιπες ακόμη βρίσκονται στην εποχή της ΠΟΛ (=Πολυγραφημένη Υπουργική Εγκύκλιος) και του πολύγραφου, αλλά αυτό λίγη σημασία έχει σήμερα.

Φανταζόμαστε ότι το εμβληματικό έργο, ξεκίνησε από κάποια λεκτική κόντρα του Υπουργού σε φιλική συζήτηση με κάποιους εκδότες που τελικά κατέληξε στην φράση «…θα σας φτιάξω εγώ σύστημα που θα παρακολουθεί πραγματικά τις κυκλοφοριές και θα δω μετά τι θα παραμύθια θα μου πουλάτε… «.

Τώρα γιατί θα μοιραστούν δωρεάν Tablet, ασύρματα Barcode και 36μηνες 3G/4G συνδέσεις για όλα τα περίπτερα και πρακτορεία τύπου, ειλικρινά δεν καταλαβαίνουμε. Μάλλον καταλαβαίνουμε, κάποιος έξυπνος σίγορα θα υποστήριξε ότι το σύστημα αυτό δεν πρόκειται να το χρησιμοποιήσουν οι περιπτεράδες και έτσι έπεσε η πρόταση: «αν τους τα δώσουμε όλα δώρο θα υποχρεωθούν να συμπληρώνουν τα σωστά στοιχεία…» (γελάστε τώρα άλλο ένα τέταρτο και συνεχίζουμε….)

Πιστεύουμε ότι, το επόμενο σωστό βήμα είναι μια καθετοποιημένη μηχανογραφική λύση για όλα τα SuperMarket για να μπορούμε να ελέγχουμε τις ανεξέλεκτες τιμές, τις κομπίνες των πολυεθνικών και τις διαφορετικές τιμές. Για να μάθει ο λαός τις πραγματικές τιμές επιτέλους!

Βρίσκετε όλα τα παραπάνω λογικά; αν ναι, δυστυχώς εμείς βρισκόμαστε σε άλλη συχνότητα. Εμείς με πείσμα και αγνές διαθέσεις, θα ρίξουμε όπως πάντα μερικές προτάσεις:

Ανοιχτή επιστολή του ComputersGR προς «To Whom It May Concern«

Αξιότιμοι κύριοι ΕΔΕΤ, Γενικής Γραμματείας, Υπουργείου Ψηφιακής πολιτικής:

Μια και τα αναφέραμε τα μεγάλα δημόσια έργα πληροφορικής το Κτηματολόγιο τελικά λειτουργεί; το ολοκληρώσαμε; ή ακόμη;

Καλό καλοκαίρι είπαμε; γιατί έρχονται και άλλα…»Μεγάλα Έργα»

Ο Γενικός Γραμματέας Ψηφιακής Πολιτικής, Στέλιος Ράλλης, στο Digital Economy Forum του ΣΕΠΕ ανακοινώνει τα 4 έργα που τίθενται σε διαβούλευση O Γενικός Γραμματέας Ψηφιακής Πολιτικής, Στέλιος Ράλλης, συμμετείχε στις εργασίες του Digital Economy Forum 2018 με τίτλο «Σχεδιάζουμε, δημιουργούμε, καινοτομούμε» που διοργάνωσε ο Σύνδεσμος Επιχειρήσεων Πληροφορικής και Επικοινωνιών και Επικοινωνιών Ελλάδας τη Δευτέρα 7 Μαΐου, σε κεντρικό ξενοδοχείο της Αθήνας. Ο κ. Ράλλης, συμμετείχε στο πάνελ με θέμα «Ψηφιακή Ελλάδα – Ψηφιακή Οικονομία» με συνομιλητές στελέχη επιχειρήσεων του κλάδου Πληροφορικής και των Τηλεπικοινωνιών. Στην αρχική του τοποθέτηση, ο Γενικός Γραμματέας αναφέρθηκε στο ρόλο της Γενικής Γραμματείας Ψηφιακής Πολιτικής, η οποία δεν λειτουργεί ως άλλο ένα σκαλοπάτι στη γραφειοκρατία του Δημοσίου για τα έργα ΤΠΕ, αλλά ως ένα κεντρικό όργανο που συμμετέχει στον κύκλο ζωής των έργων και παρέχει τεχνογνωσία σε όλους του φορείς του Δημοσίου. Εν συνεχεία, τόνισε ότι η θέση της χώρας, με συνέργειες και με την εφαρμογή της συνεκτικής Εθνικής Ψηφιακής Στρατηγικής 2016-2021, βελτιώνεται σε ό,τι αφορά τα έργα του κλάδου ΤΠΕ. Στο πλαίσιο αυτό, ο κ. Ράλλης ανακοίνωσε ότι «σήμερα τίθενται στη διαβούλευση τέσσερα εμβληματικά έργα του ΥπΨηΠΤΕ σε συνεργασία με τα αρμόδια Υπουργεία, για την αναβάθμιση των υπηρεσιών του κράτους προς τους πολίτες, τους επιχειρηματίες, τους αγρότες και τους φιλάθλους» και ότι «αυτή η στιγμή είναι πολύ σημαντική γιατί με σταθερά βήματα και στρατηγικό σχεδιασμό αφήνουμε πίσω μας κατακερματισμένα έργα ψηφιακού προσανατολισμού που αλληλεπικαλύπτονταν και είχαν μηδενική συνεισφορά στην ελληνική οικονομία και κοινωνία». «Η Κεντρική Υποδομή για την Hλεκτρονική Aνταλλαγή Eγγράφων μεταξύ των φορέων του Δημοσίου, με Αναγνωρισμένες Ψηφιακές Υπογραφές» σε συνεργασία με το Υπουργείο Διοικητικής Ανασυγκρότησης. Στόχο έχει τη δημιουργία μίας κεντρικής υποδομής ανταλλαγής εγγράφων μεταξύ των φορέων του δημοσίου με χρήση ηλεκτρονικών υπογραφών, που εκσυγχρονίζει τη λειτουργία όλων των φορέων του Δημοσίου, εξοικονομεί πόρους, μειώνει την γραφειοκρατία και ενισχύει τη διαφάνεια προς όφελος των πολιτών και των επιχειρήσεων. «Το Πληροφοριακό σύστημα Παρακολούθησης κυκλοφορίας εντύπων με γραμμωτό κώδικα (barcode)» σε συνεργασία με τη Γενική Γραμματεία Ενημέρωσης και Επικοινωνίας. Με το έργο αυτό θα δημιουργηθεί ένα ολοκληρωμένο σύστημα διαχείρισης της κυκλοφορίας του Τύπου που θα φέρει διαφάνεια και αξιοπιστία στα στοιχεία κυκλοφορίας των εντύπων χαρτογραφώντας όλη τη διαδικασία. «Ο Ψηφιακός Μετασχηματισμός του Ελληνικού Ποδοσφαίρου με Σύγχρονα Ψηφιακά Μέσα ΤΠΕ» σε συνεργασία με τη Γενική Γραμματεία Αθλητισμού και την Ελληνική Ποδοσφαιρική Ομοσπονδία. Αντικείμενο του έργου αποτελεί ο εκσυγχρονισμός του Ελληνικού Ποδοσφαίρου και η αποκατάσταση της αξιοπιστίας του ποδοσφαιρικού προϊόντος προς τον Έλληνα φίλαθλο και το κοινωνικό σύνολο μέσω του συστήματος Video Assistant Referee (VAR) (Σημείωση Cgr: θα πληρώσουμε και τα συστήματα που θα έπρεπε να διαθέτουν οι ομάδες επαγγελματικού ποδοσφαίρου…)-

«Η Εθνική Υποδομή Ευφυούς Γεωργίας» σε συνεργασία με το Υπουργείο Αγροτικής Ανάπτυξης και Τροφίμων. Το έργο της «ευφυούς γεωργίας» αξιοποιεί τις δυνατότητες της τεχνολογίας του Διαδικτύου των Πραγμάτων, της Διαστημικής Τεχνολογίας και των Μεγάλων Δεδομένων και προσφέρει λύσεις και συμβουλές προσαρμοσμένες στην κάθε καλλιέργεια. Έτσι εξοικονομούνται πόροι, βελτιώνεται η ποιότητα του ελληνικού αγροτικού προϊόντος και γίνεται ανταγωνιστικό στη διεθνή αγορά.

Κάντε καμιά εμβληματική βουτιά… προς το παρόν